text: Vestjysk køkkengigant præsenterer solidt regnskab
  10 april 2017 kl. 12.00
  Nobia Denmark, der står bag køkkenmærkerne HTH, Invita og uno form, leverer et af de bedste regnskaber nogensinde.
  Selskabet med dansk hovedsæde i Ølgod kom ud af 2016 med stigninger i både driftsresultat og i omsætning. Godt 20 procent på driftsresultatet og 4,7 procent på omsætningen.
  De tre køkkenmærker har alle haft fremgang, og det baner vejen for Nobias 2020-strategi om at gøre det nemmere og hurtigere at få nyt designerkøkken til attraktive priser.
  Adm. direktør hos Nobia Danmark, Rune Stephansen, er tilfreds med regnskabet.
  - Vi har en sund forretning med en stærk indtjening, siger Rune Stephansen i en pressemeddelelse.
  Rune Stephansen, adm. direktør, Nobia Danmark: "Vi bygger lige så mange køkkener som i tiden før finanskrisen."
  Han glæder sig over fremgangen.
  - Vi bygger lige så mange køkkener som i tiden før finanskrisen, og opgangstiderne ser umiddelbart ud til at fortsætte med kommende ordrer for både Invita, uno form og HTH.
  Selvom der er fuld fart i køkkenbranchen, så er tilgangen hos ledelsen og blandt medarbejderne, ifølge Rune Stephansen, den samme i dag som dengang HTH-fabrikken i Ølgod blev grundlagt i 1966, nemlig med den vestjyske mentalitet, om ’at det må da kunne gøres bedre’. 
  - At vi hele tiden skal forbedre os er en fast indgroet vestjysk tilgang og en del af Nobias DNA den dag i dag, slutter Rune Stephansen.
  
  